ร้านชื่อดังย่านเขาตะเกียบ อยู่ใกล้สถานีรถไฟหนองแก ตรงข้ามกับ Cicada Market ค่ะ ตัวร้านสวยน่ารักดี (เสียดายไม่ได้ถ่ายรูปมา) หน้าร้านมีที่จอดรถอยู่นิดหน่อย ถ้าไม่พอสามารถจอดข้างทางแถวนั้นได้ วันนี้ไปถึงร้านราวๆบ่ายโมง คนเยอะมากค่ะ มีการรอคิวกันเล็กน้อย ความจริงมีที่นั่งนอกตัวร้านว่างอยู่ แต่ดูแล้วเหมือนฝนน่าจะตกในไม่ช้า เลยไม่เสี่ยงดีกว่า 5555

เมนูที่สั่งวันนี้ -

บานอฟฟี่เค้ก : ตอนแรกเห็นครีมแล้วแอบกลัวว่าจะหวานเลี่ยนไป ปรากฏว่าไม่เลยค่ะ หวานกำลังดี กลิ่นกล้วยชัดมาก อร่อยดีค่ะ

ครัวซองต์ราสพเบอร์รี่ : แป้งครัวซองต์หอมมาก ตัวแยมราสพเบอร์รี่หวานอมเปรี้ยวอร่อยดี แต่เสียดายเย็นชืดซะแล้ว ไม่รู้ลืมอุ่นร้อนก่อนเสิร์ฟหรือเปล่า แต่ยังไงเราก็ชอบอยู่ดี ทานคนเดียวเกือบทั้งจาน

คาราเมลลาเต้ร้อน : แก้วนี้ของคุณพ่อคุณแม่ค่ะ ตัวเราไม่ดื่มกาแฟ เลยได้แต่แอบถามว่าเป็นยังไงบ้าง เจ้าตัวบอกว่าโอเคค่ะ ปรุงมากลมกล่อมกำลังดี ไม่หวานจัด ลาเต้อาร์ตน่ารัก 

ไวท์ช็อกโกแล็ตร้อน : ของเราเองค่ะ กลิ่นหอมน่าลิ้มลอง แต่พอชิมเข้าไป ไม่ไหวเลยอ่ะ หวานเจี๊ยบบบ หวานมาก T_____T ขนาดน้องชายที่ทานหวานยังสู้ไม่ไหว ไม่รู้ว่าสามารถระบุความหวานตอนสั่งได้ไหม (แต่เราไม่ได้บอกไป โทษตัวเองละงานนี้) เป็นเมนูเดียวที่ทานไม่หมดค่ะ ยอมแพ้

การบริการ -

พนักงานบริการรวดเร็ว ใส่ใจดีค่ะ ถึงลูกค้าจะเยอะแต่ไม่มีบกพร่องเลย ยอดเยี่ยม

ราคา - 

ค่อนข้างสูง ในส่วนของพวกเค้กเท่าที่เห็นในเมนูจะอยู่ที่ 125฿ เกือบทั้งหมด เครื่องดื่มเริ่มที่ 75฿ น้ำเปล่าขวดละ 25฿ ค่ะ ส่วนพวกอาหารคาวไม่เห็นเมนู เพราะแจ้งกับพนักงานตอนจองคิวว่าทานแค่เบเกอรี่อย่างเดียว เลยได้เมนูมาแค่นี้

เพิ่มเติม -

แนะนำให้จองโต๊ะก่อนค่ะ เพราะคนเยอะจริงๆ